En 100 år gammel aftale om internationale postrater lægger gevaldigt pres på dansk-svenske Postnord.

Aftalen forpligter det danske postvæsen til at levere en kinesisk forsendelse til danskerne for bare 6,5 kroner.

Til sammenligning koster det 36 kroner at sende et brev på 125 gram mellem to danske adresser.

Men aftalen giver unfair konkurrence for danske nethandlere, som i øjeblikket taber terræn til kinesiske netbutikker, mener transportminister Ole Birk Olesen (LA):

- Jeg kan godt lide international frihandel, men jeg kan ikke lide, at det foregår ved, at den danske stat og danske postvæsen skal subsidiere kinesiske pakker. Det, synes jeg, skal stoppes, siger Ole Birk Olesen.

Ulandsstøtte via postsystemet

I den internationale posttraktat karakteriseres Kina som et uland. Derfor kan de sende pakkerne billigt til danskernes hoveddør.

Kommer der ikke de nødvendige ændringer, skal vi overveje, om vi skal melde os ud. Transportminister Ole Birk Olesen (LA).

Men den opfattelse af Kina holder ikke i dag, lyder det fra Ole Birk Olesen:

- Kina er et meget stort land. Nogle dele af Kina er meget lidt udviklet, mens andre dele ligner de vestlige lande og er meget rige, og det er sjovt nok også derfra, pakkerne kommer. så det giver ikke mening at kalde dem et uland.

- Og så synes jeg ikke, vi skal give ulandsstøtte via rabatter i postaftaler. Det kan vi gøre direkte via vores ulandsbistand, vi skal ikke gøre det via vores postsystem, siger Ole Birk Olesen.

USA truer med at forlade postunion

Også i USA er der frustration over de favorable fragtrater for kinesiske nethandler.